b'\n_START_ARTICLE_\nSighi\xc8\x99oara\n_START_SECTION_\nIstoric\n_START_PARAGRAPH_\nUndeva l\xc3\xa2ng\xc4\x83 Sighi\xc8\x99oara se g\xc4\x83sea postul de paz\xc4\x83 militar\xc4\x83 roman\xc4\x83 Sandava. Localitatea a fost \xc3\xaentemeiat\xc4\x83 de coloni\xc8\x99tii germani (de fapt, franconi din regiunea Rinului de nord), care fuseser\xc4\x83 invita\xc8\x9bi s\xc4\x83 se a\xc8\x99eze \xc3\xaen Transilvania de c\xc4\x83tre regele Ungariei G\xc3\xa9za al II-lea pentru a ap\xc4\x83ra grani\xc8\x9bele de est. \xc3\x8en aceast\xc4\x83 perioad\xc4\x83 istoric\xc4\x83 oamenii de etnie german\xc4\x83 au fost denumi\xc8\x9bi saxoni, dar coloni\xc8\x99tii germani adev\xc4\x83ra\xc8\x9bi, cunoscu\xc8\x9bi ca "sa\xc8\x99ii din Transilvania", nu au nici o leg\xc4\x83tur\xc4\x83 cu saxonii din nord-estul sau sud-estul Germaniei. Ace\xc8\x99ti coloni\xc8\x99ti primesc \xc3\xaen folosin\xc8\x9b\xc4\x83 fundus regius (p\xc4\x83m\xc3\xa2nt cr\xc4\x83iesc) \xc8\x99i se bucur\xc4\x83 de drepturi \xc8\x99i privilegii deosebite. _NEWLINE_Cronicarul sighi\xc8\x99orean Georg Krauss (sau Georgius Krauss, sau Georg Kraus) (1607-1679) men\xc8\x9bioneaz\xc4\x83 c\xc4\x83 \xc3\xaen anul 1191 locul unde acum se afl\xc4\x83 Sighi\xc8\x99oara era locuit, dar prima atestare documentar\xc4\x83 a a\xc8\x99ez\xc4\x83rii este din anul 1280 sub numele de Castrum Sex. \xc3\x8en anul 1298 este men\xc8\x9bionat\xc4\x83 denumirea german\xc4\x83 Schespurch (mai t\xc3\xa2rziu "Sch\xc3\xa4\xc3\x9fburg"). Localitatea este men\xc8\x9bionat\xc4\x83 \xc3\xaen anul 1367 ca \xe2\x80\x9ecivitas\xe2\x80\x9d (ora\xc8\x99). Numele rom\xc3\xa2nesc al ora\xc8\x99ului este atestat \xc3\xaen scris din anul 1435. Forma \xe2\x80\x9eSighi\xc8\x99oara\xe2\x80\x9d a p\xc4\x83truns \xc3\xaen rom\xc3\xa2n\xc4\x83 pe filier\xc4\x83 maghiar\xc4\x83, fiind o adaptare a numelui \xe2\x80\x9eSegesv\xc3\xa1r\xe2\x80\x9d. _NEWLINE_\xc3\x8en decursul anilor, cetatea Sighi\xc8\x99oara nu a fost scutit\xc4\x83 de vicisitudini, prima fiind marea n\xc4\x83v\xc4\x83lire t\xc4\x83tar\xc4\x83 din 1241, pe c\xc3\xa2nd cetatea \xc3\xaenc\xc4\x83 nu era fortificat\xc4\x83. Construc\xc8\x9bia zidului cet\xc4\x83\xc8\x9bii, care are o lungime de 950 m, a \xc3\xaenceput \xc3\xaen 1350. \xc3\x8en\xc4\x83l\xc8\x9bimea ini\xc8\x9bial\xc4\x83 a fost de 4 m, dar \xc3\xaen secolul al XV-lea a fost \xc3\xaen\xc4\x83l\xc8\x9bat cu \xc3\xaenc\xc4\x83 3-4 m. A avut 14 turnuri (care apar\xc8\x9bineau fiecare c\xc3\xa2te unei bresle) \xc8\x99i 4 bastioane. \xc3\x8en prezent mai exist\xc4\x83 9 turnuri \xc8\x99i trei bastioane, dintre care cel mai reprezentativ este Turnul cu Ceas (Turnul Orelor)._NEWLINE_\xc3\x8entre anii 1431 \xc8\x99i 1435, Vlad Dracul a stat la Sighi\xc8\x99oara, a\xc8\x99tept\xc3\xa2nd momentul prielnic de a urca pe tronul \xc8\x9a\xc4\x83rii Rom\xc3\xa2ne\xc8\x99ti. Totodat\xc4\x83 st\xc4\x83p\xc3\xa2nea aceste regiuni \xc3\xaen numele lui Sigismund de Luxemburg, regele Ungariei. Se pare c\xc4\x83 \xc3\xaen aceast\xc4\x83 perioad\xc4\x83 (\xc3\xaen 1431) s-a n\xc4\x83scut la Sighi\xc8\x99oara Vlad \xc8\x9aepe\xc8\x99._NEWLINE_\xc3\x8en anul 1514, c\xc3\xa2nd r\xc4\x83zboiul \xc8\x9b\xc4\x83r\xc4\x83nesc a lui Gheorghe Doja, se r\xc4\x83sp\xc3\xa2nde\xc8\x99te \xc3\xaen aproape \xc3\xaentreaga Transilvanie, \xc8\x9b\xc4\x83ranii din jurul Sighi\xc8\x99oarei se str\xc3\xa2ng \xc3\xaen jurul unui anumit Ioan Secuiul (nume rom\xc3\xa2nizat)._NEWLINE_\xc3\x8en anul 1600 cetatea este atacat\xc4\x83 de trupele conduse de Mihai Viteazul \xc8\x99i mai t\xc3\xa2rziu este atacat\xc4\x83 \xc8\x99i pr\xc4\x83dat\xc4\x83 de trupele conduse de generalul Basta, dar oamenii scap\xc4\x83 cu via\xc8\x9b\xc4\x83 din cauza pl\xc4\x83\xc8\x9bii unei r\xc4\x83scump\xc4\x83r\xc4\x83ri de 50.000 de florini, \xe2\x80\x9ebani \xc3\xaemprumuta\xc8\x9bi\xe2\x80\x9d, cum men\xc8\x9bioneaz\xc4\x83 cronicarul Krauss. Mai t\xc3\xa2rziu, \xc3\xaen anul 1603 cetatea este atacat\xc4\x83 de Moise Sz\xc3\xa9kely cu trupele turce\xc8\x99ti, \xc3\xaen anul 1605 este atacat\xc4\x83 de trupele condus\xc4\x83 de \xc8\x98tefan Bocskai \xc8\x99i \xc3\xaen anul 1662 este atacat\xc4\x83 de trupele conduse de Ioan Kem\xc3\xa9ny. \xc3\x8en Sighi\xc8\x99oara este ales principe al Transilvaniei Gheorghe R\xc3\xa1k\xc3\xb3czi I \xc3\xaen anul 1630 (1 decembrie), Francisc Rh\xc3\xa9dei \xc3\xaen anul 1657 (2 noiembrie) \xc8\x99i Aca\xc8\x9biu Barcsay \xc3\xaen anul 1658 (7 octombrie)._NEWLINE_\xc3\x8en anul 1646, 2.000 de locuitori mor din cauza ciumei, iar \xc3\xaen 1709 num\xc4\x83rul victimelor este de 4.000. \xc3\x8en anul 1676 ora\xc8\x99ul este aproape distrus de un puternic incendiu (624 de case, 7 turnuri de aparare, Biserica Manastirii,). \xc3\x8en anul 1788 este din nou conflagra\xc8\x9bie._NEWLINE_\xc3\x8entre 1703-1711, are loc mi\xc8\x99carea anti-habsburgic\xc4\x83 din Ungaria \xc8\x99i Transilvania. Curu\xc8\x9bii (anti-habsburgicii) - condu\xc8\x99i \xc3\xaen regiunea T\xc3\xa2rnavelor de Vasile Neagu \xc8\x99i Bucur C\xc3\xa2mpeanu - au atacat cetatea Sighi\xc8\x99oara care era v\xc4\x83zut\xc4\x83 ca fiind de partea lobon\xc8\x9bilor (ap\xc4\x83r\xc4\x83torii imperiului habsburgic). Dup\xc4\x83 lupte grele, curu\xc8\x9bii \xc3\xae\xc8\x99i dau seama c\xc4\x83 nu pot ocupa cetatea, \xc8\x99i se retrag._NEWLINE_\xc3\x8en anul 1849 ora\xc8\x99ul este ocupat de trupele conduse de generarul Forr\xc3\xb3 \xc8\x99i mai t\xc3\xa2rziu din nou este ocupat de trupele conduse de J\xc3\xb3zef Bem._NEWLINE_Prin b\xc4\x83t\xc4\x83lia \xc3\xaentre trupele \xc8\x9bariste interven\xc8\x9bioniste \xc8\x99i armata revolu\xc8\x9bionar\xc4\x83 ungar\xc4\x83 de pe c\xc3\xa2mpia dintre Sighi\xc8\x99oara \xc8\x99i Albe\xc8\x99ti din 31 iulie 1849, Sighi\xc8\x99oara a intrat \xc3\xaen istoria luptelor revolu\xc8\x9bionare din sec. al XIX-lea. \xc3\x8en aceast\xc4\x83 b\xc4\x83t\xc4\x83lie a murit, printre al\xc8\x9bii, poetul maghiar S\xc3\xa1ndor Pet\xc5\x91fi. _NEWLINE_\xc3\x8en perioada interbelic\xc4\x83, Sighi\xc8\x99oara a fost re\xc8\x99edin\xc8\x9ba jude\xc8\x9bului T\xc3\xa2rnava Mare.\n_START_SECTION_\nBresle\n_START_PARAGRAPH_\nBreslele me\xc8\x99te\xc8\x99ugarilor din Sighi\xc8\x99oara, 19 la num\xc4\x83r, \xc8\x99i-au primit primele statute \xc3\xaen 1376, statute care aveau la baz\xc4\x83 legi \xc8\x99i obiceiuri mai vechi. Se iau m\xc4\x83suri pentru interzicerea m\xc4\x83ririi num\xc4\x83rului angaja\xc8\x9bilor, se planific\xc4\x83 procurarea materiei prime etc. Concuren\xc8\x9ba \xc3\xaentre bresle era acut\xc4\x83, iar cea dintre breslele din diferite ora\xc8\x99e era de-a dreptul cr\xc3\xa2ncen\xc4\x83. De exemplu, dac\xc4\x83 l\xc4\x83c\xc4\x83tu\xc8\x99ii din Bra\xc8\x99ov aduceau la t\xc3\xa2rgul din Sighi\xc8\x99oara "lac\xc4\x83te \xc8\x99i broa\xc8\x99te proaste", l\xc4\x83c\xc4\x83tu\xc8\x99ii sighi\xc8\x99oreni aveau dreptul s\xc4\x83 le confi\xc8\x99te. _NEWLINE_Me\xc8\x99te\xc8\x99ugarii devin tot mai \xc3\xaenst\xc4\x83ri\xc8\x9bi \xc8\x99i ajung s\xc4\x83 aib\xc4\x83 reprezentan\xc8\x9bi \xc3\xaen sfatul cet\xc4\x83\xc8\x9bii, lucru care p\xc3\xa2n\xc4\x83 atunci era rezervat patricienilor feudali. Primul me\xc8\x99te\xc8\x99ugar care a ajuns s\xc4\x83 intre \xc3\xaen sfatul cet\xc4\x83\xc8\x9bii, cu func\xc8\x9bie de jurat, a fost un reprezentant al breslei aurarilor, Nikolaus, \xc3\xaen 1393._NEWLINE_Breslele au fost desfiin\xc8\x9bate \xc3\xaen 1884 deoarece \xc3\xae\xc8\x99i pierduser\xc4\x83 semnifica\xc8\x9bia.\n_START_SECTION_\nCultur\xc4\x83\n_START_PARAGRAPH_\n\xc8\x98coala din deal este men\xc8\x9bionat\xc4\x83 pentru prima dat\xc4\x83 \xc3\xaen 1522 \xc8\x99i este una din cele mai vechi \xc8\x99coli din Transilvania._NEWLINE_A\xc8\x99a-numitele Richttage ale vecin\xc4\x83t\xc4\x83\xc8\x9bilor sunt pentru prima dat\xc4\x83 atestate documentar \xc3\xaen anul 1526._NEWLINE_Primul ziar sighi\xc8\x99orean, S\xc3\xa4chsisches Volksblatt, apare \xc3\xaen 1869, \xc3\xaentre 1872-1900 apare Sch\xc3\xa4\xc3\x9fburger Anzeiger, din 1901 publicat sub numele Sch\xc3\xa4\xc3\x9fburger Zeitung, iar din 1879 p\xc3\xa2n\xc4\x83 \xc3\xaen 1944 apare Gro\xc3\x9fkokler Bote. Toate acestea erau \xc3\xaen limba german\xc4\x83._NEWLINE_Sighi\xc8\x99oara a avut p\xc3\xa2n\xc4\x83 la cel de-al doilea r\xc4\x83zboi mondial o orchestr\xc4\x83 simfonic\xc4\x83. \xc3\x8entre oaspe\xc8\x9bii acesteia s-a num\xc4\x83rat compozitorul Johannes Brahms, care a vizitat Sighi\xc8\x99oara cu ocazia unui turneu concertant._NEWLINE_Unul din cele mai vechi monumente din ora\xc8\x99 este Biserica M\xc4\x83n\xc4\x83stirii Dominicane, construit\xc4\x83 \xc3\xaen a doua jum\xc4\x83tate a secolului al XIII-lea \xc3\xaen stilul gotic transilv\xc4\x83nean.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia municipiului Sighi\xc8\x99oara se ridic\xc4\x83 la 28.102 locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 32.304\xc2\xa0locuitori. Majoritatea locuitorilor sunt rom\xc3\xa2ni (69,86%). Principalele minorit\xc4\x83\xc8\x9bi sunt cele de maghiari (16,52%), romi (5,23%) \xc8\x99i germani (1,43%). Pentru 6,79% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (70,82%), dar exist\xc4\x83 \xc8\x99i minorit\xc4\x83\xc8\x9bi de reforma\xc8\x9bi (7,89%), romano-catolici (5,32%), unitarieni (3,24%) \xc8\x99i penticostali (1,12%). Pentru 6,89% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nDemografie\n_START_PARAGRAPH_\n\xc3\x8en 1910, din totalul popula\xc8\x9biei de 11.587 de locuitori, 5.486 erau germani, 3.031 rom\xc3\xa2ni, 2.687 maghiari \xc8\x99i 383 erau de alte na\xc8\x9bionalit\xc4\x83\xc8\x9bi._NEWLINE_\xc3\x8en anul 1930 num\xc4\x83ra 13.033 locuitori, dintre care 5.236 germani, 4.366 rom\xc3\xa2ni, 2.896 maghiari, 356 \xc8\x9bigani, 146 evrei \xc8\x99.a. Sub aspect confesional popula\xc8\x9bia era alc\xc4\x83tuit\xc4\x83 din 5.034 luterani, 4.425 ortodoc\xc8\x99i, 1.195 reforma\xc8\x9bi, 1.320 romano-catolici, 581 unitarieni, 257 greco-catolici, 161 mozaici \xc8\x99.a._NEWLINE_\xc3\x8en 1948, din totalul popula\xc8\x9biei de 15.992 de locuitori, 9.363 erau rom\xc3\xa2ni, 6.320 germani, 2.136 maghiari, \xc8\x99i 560 de alte na\xc8\x9bionalit\xc4\x83\xc8\x9bi._NEWLINE_\xc3\x8en 1992, din totalul popula\xc8\x9biei de 34.537 de locuitori, 25.387 erau rom\xc3\xa2ni, 1.327 germani, 6.948 maghiari, \xc8\x99i 853 de alte na\xc8\x9bionalit\xc4\x83\xc8\x9bi._NEWLINE_Sighi\xc8\x99oara - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia\n_START_SECTION_\nPrimarii anteriori de dup\xc4\x83 1989\n_START_PARAGRAPH_\nDorin D\xc4\x83ne\xc8\x99an a fost ales primar al municipiului Sighi\xc8\x99oara \xc3\xaen anul 2000, din partea ApR, o forma\xc8\x9biune desprins\xc4\x83 din PDSR. Dup\xc4\x83 alegerile parlamentare din 2000, c\xc3\xa2\xc8\x99tigate de PSDR, s-a \xc3\xaenscris \xc3\xaen aceast\xc4\x83 forma\xc8\x9biune. Dorin D\xc4\x83ne\xc8\x99an este fiul lui Ioan D\xc4\x83ne\xc8\x99an, primar al Sighi\xc8\x99oarei \xc3\xaen anii 1970, de numele c\xc4\x83ruia se leag\xc4\x83 demolarea unor cl\xc4\x83diri monument istoric din patrimoniul arhitectonic al ora\xc8\x99ului. Dorin D\xc4\x83ne\xc8\x99an a fost condamnat \xc3\xaen anul 2011 la un an \xc8\x99i jum\xc4\x83tate de \xc3\xaenchisoare pentru abuz, fals \xc8\x99i uz de fals. Pedeapsa a fost majorat\xc4\x83 de Curtea de Apel T\xc3\xa2rgu Mure\xc8\x99 la doi ani de \xc3\xaenchisoare._NEWLINE_\xc3\x8en urma alegerilor locale din 2012, din totalul de 19 de consilieri, 6 au fost ale\xc8\x99i din partea PSD, 5 din partea PNL, 3 din partea Uniunea Independent\xc4\x83 pentru Sighi\xc8\x99oara (UIpS), 2 din partea UDMR, unul din partea UNPR \xc8\x99i unul este independent. Primarul Sighi\xc8\x99oarei, reales \xc3\xaen 2012 pentru a cincea oar\xc4\x83, este Dorin D\xc4\x83ne\xc8\x99an. \xc3\x8en data de 25 noiembrie 2014 Dorin D\xc4\x83ne\xc8\x99an a fost demis._NEWLINE_\xc3\x8en \xc8\x99edin\xc8\x9ba extraordinar\xc4\x83 din 26 mai 2015, consilierul PNL Ionel Gavril\xc4\x83, a ob\xc8\x9binut cele 10 voturi din 19 de care avea nevoie, pentru a ajunge viceprimar. Dup\xc4\x83 vot, Ionel\xc2\xa0Gavril\xc4\x83 a devenit noul viceprimar al Sighi\xc8\x99oarei, el prelu\xc3\xa2nd automat \xc8\x99i interimatul func\xc8\x9biei de primar.\xc2\xa0'